Kommissionens forordning (EF) nr. 1093/2000
af 24. maj 2000
om interventionstærsklen for citroner for produktionsåret 2000/01
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 2200/96 af 28. oktober 1996 om den fælles markedsordning for frugt og grøntsager(1), senest ændret ved forordning (EF) nr. 1257/1999(2), særlig artikel 27, stk. 1 og 2, og
ud fra følgende betragtninger:
(1) Ifølge artikel 27, stk. 1, i forordning (EF) nr. 2200/96 fastsættes der en interventionstærskel, når markedet for et produkt, der er nævnt i bilag II til nævnte forordning, er ramt af eller kan forudses ramt af generel eller strukturbetinget uligevægt, som medfører eller kan medføre for store tilbagekøb.
(2) Ved Kommissionens forordning (EF) nr. 1152/1999(3) blev der fastsat en interventionstærskel for citroner for produktionsåret 1999/2000. Da betingelserne i nævnte artikel 27 er opfyldt for citroner, bør der fastsættes en interventionstærskel for citroner for produktionsåret 2000/01.
(3) Interventionstærsklen for citroner bør fastsættes ud fra en procentdel af den gennemsnitlige produktion til konsum i frisk tilstand i de sidste fem produktionsår, for hvilke der foreligger oplysninger. Der bør også fastsættes en periode, der lægges til grund for at vurdere overskridelsen af interventionstærsklen.
(4) Efter nævnte artikel 27 medfører overskridelsen af interventionstærsklen, at EF-tilbagekøbsgodtgørelsen nedsættes i produktionsåret efter tærsklens overskridelse. Følgerne af overskridelsen bør fastlægges for citroner, og der bør foretages en nedsættelse, der er proportional med overskridelsen.
(5) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Friske Frugter og Grøntsager -
UDSTEDT FØLGENDE FORORDNING:
Artikel 1
1. For produktionsåret 2000/01 fastsættes interventionstærsklen for citroner til 87400 tons.
2. Overskridelsen af interventionstærsklen beregnes på grundlag af de tilbagekøb, der fandt sted i perioden 1. april 2000 til 31. marts 2001.
Artikel 2
Hvis mængden af tilbagekøb i løbet af den i artikel 1, stk. 2, fastlagte periode overstiger den i artikel 1, stk. 1, fastsatte tærskel, nedsættes den EF-tilbagekøbsgodtgørelse, der er fastsat i henhold til artikel 26 i forordning (EF) nr. 2200/96, for det følgende produktionsår proportionalt med overskridelsens omfang i forhold til den produktion, der er lagt til grund for beregningen af tærsklen.
Artikel 3
Denne forordning træder i kraft på dagen for offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 24. maj 2000.